'Môregloed': Nuwe radiostorie gaan jou laat lag, huil en naels kou | Maroela Media
Die Môregloed-span, voor links na regs is Esmeralda Bihl, Su-an Müller-Marais, Sulette Thompson en Bettie Kemp. Agter is Marius Vermaak (klanktegnikus), Anton Dekker en Antowan Nöthling.
Te danke aan die korttermynversekeraar Virseker kan Maroela Media vanjaar vir die sewende jaar 'n radiovervolgverhaal vervaardig. Dié splinternuwe radiostorie, Môregloed, sal binnekort op gemeenskapsradiostasies reg oor die land geluister kan word.
Maroela Media werk skouer aan skouer met Bettie Kemp, een van die land se beste vervaardigers, om Môregloed die lig te laat sien. Joe Kleinhans, bekroonde radiodramaskrywer, is die skrywer van Môregloed.
"Vanjaar het Maroela Media aan Bettie Kemp en Joe Kleinhans, bekende radiodramaskrywer, 'n gewigtige uitdaging gerig: Ons soek 'n storie wat die Afrikaanse mense van ons land se storie vertel," vertel Susan Lombaard, uitvoerende hoof van Maroela Media. "Ons wil die storie vertel van armoede, maar ook oorvloed; van sopkombuise en viertrekvoertuie; van familietwis en hartseer, maar ook versoening, vergifnis en vreugde. Ons wil luisteraars laat lag, laat huil en laat naels kou. Hulle moet lief raak vir ons karakters, en ook 'n bietjie van hulself in elke storie herken."
Een van die grootste uitdagings wat Maroela Media elke jaar met die vervaardig van die radiovervolgverhaal in die oë staar, is finansiering.
Marius Vermaak, Sulette Thompson, Bettie Kemp en Esmeralda Bihl tydens 'n opname (foto: Su-an Müller-Marais)
"Luisteraars wat hulle verlekker in radiostories se intriges besef selde hoe duur en arbeidsintensief dit is om so 'n storie te vervaardig," verduidelik Lombaard. "'n 24 weke radiovervolgverhaal soos Môregloed kos sowat R450 000 om te vervaardig, en die vervaardiging duur sowat agt weke. Die goeie nuus is die inspuiting wat so 'n produksie vir Afrikaans is: heelwat werksgeleenthede word geskep, gemeenskapsradiostasies kry 'n verhaal van hoogstaande gehalte sonder dat dit hulle 'n sent kos, en die Afrikaanse gemeenskap kan luister na 'n drama wat hulle vir 'n paar minute elke dag laat ontvlug van die werklikheid om hulle. Dis 'n wen-wen vir almal! Daarom maak ons elke jaar planne om, ten spyte van die hoë kostes en harde werk, minstens een radiovervolgverhaal te vervaardig," sê sy. "Ons is dankbaar dat Virseker, ingevolge 'n groter ooreenkoms wat ons met hulle gesluit het, die belangrikheid daarvan insien om 'n kultuurskat soos radiovervolgverhale vir die Afrikaanse gemeenskap te bevorder."
Die verhaal van Môregloed draai rondom 'n ma, Aletta de Jongh, en haar dogter, Elmari Neethling, wat ná 22 jaar herenig word en die pad saam begin loop. Bettie Kemp, die vervaardiger, vertolk ook die rol van Aletta. "Dit was vir my maklik om met haar te identifiseer, want ons almal het al slegte dinge beleef. Ons almal het so 'n bietjie van 'n Aletta in ons," vertel Bettie.
Antowan Nöthling en Su-an Müller-Marais tydens een van die Môregloed opnames (foto: Maroela Media)
Elmari se karakter word vertolk deur Su-an Müller-Marais. Su-an het verlede jaar haar debuut in nog 'n Maroela-radiovervolgverhaal, Vuurvreters, gemaak. Sy vertel hoekom dit so lekker is om deel te wees van so 'n produksie: "Met 'n drama kan jy op 'n baie intieme manier inspraak lewer in mense se lewe. Dis 'n verbeeldingryke, wonderlike medium wat massas kan bereik."
Die skoolhoof is die knap Patricia de Villiers van Eersterus wie se seun Anton in die Baviaanspoort-gevangenis is. Esmeralda Bihl vertolk die rol van Patricia. Volgens haar is dit maklik om haar in te leef in Patricia se rol, want die storie is soveel mense se daaglikse werklikheid. Sy het 'n groot liefde vir radiovervolgverhale. "Jy kan heeltemal jou verbeelding gebruik. Daar is nie 'n prentjie nie," sê Esmeralda. Vir haar is die kern van Môregloed 'n storie van hoop.
En die man wat Aletta se huwelik destyds op die rotse laat beland het, Theuns Malan, maak weer sy verskyning. Theuns word gespeel deur 'n bekende in radiokringe, Anton Dekker. "Môregloed is 'n storie van mense wat ons almal ken; dis ons almal se storie," sê hy. Radiovervolgverhale lê hom baie na aan die hart. "Radiodrama, anders as enige ander medium, is waar die gehoor net so hard soos die akteur moet speel. Met radio kan jy jou eie beeld skep. Dit is 'n verstommende, wonderlike medium om in te werk."
Antowan Nöthling, wat die rol van Eben vertolk, som die kernboodskap van sy karakter op: "Moenie toelaat dat jou verlede jou vasanker op 'n manier dat jy nie vorentoe kan gaan nie."
Anton Dekker besig met voorbereiding (foto: Su-an Müller-Marais)
Sulette Thompson, in die rol van Griet Kotze, het jare gelede reeds bekendheid verwerf met haar rol as Suzie Bruwer, Bruce Beyers se meisie, in die televisiereeks Agter elke man. Sy hou haar deesdae besig met radiowerk en oorklanking, en sy het ook 'n akteursagentskap. "Mense het nodig om te ontvlug en radiostories is iets wat jou vir 'n rukkie wegvat uit jou realiteit. Dit is ook vir my belangrik dat ons taal bly voortleef – ons moet bly wees oor wie ons is."
Om hande te vat met Virseker was vir Maroela Media 'n baie maklike besluit. "Daar is min mense wat weet dat die Virseker Trust al die afgelope vyf jaar R32 miljoen teruggeploeg het in beurse vir studente. Dit gaan nie net oor versekering nie, maar 'n deel van elke premie dra by tot die beskerming en instandhouding van Afrikaans, die Afrikaanse student en onderwys," sê Lombaard. Gaan lees gerus meer oor dié Virseker Trust-inisiatiewe.
Môregloed kan vanaf 3 September op verskeie gemeenskapsradiostasies reg oor die land geluister word. Hou Maroela Media dop vir 'n lys van die radiostasies wat Môregloed sal uitsaai. Die vervolgverhaal is ook vanaf 10 September op Maroela Media se webwerf beskikbaar. Luister gerus hier na Maroela Media se vorige radiovervolgverhale.
Deel van: Goeie nuus, Radiodramas, Vermaak
Maroela Media, kan julle asb ñ lys verskaf van die name van die radio stasies wat Môregloed gaan uitsaai, asook die uitsaai tye? Dankie
Wat 'n wonderlike vooruitsig! Dankie MaroelaMedia en VirSeker! Ons kan nie wag vir die voorreg om dit weer te mag uitsaai nie, baie dankie. Soos gewoonlik weer op Whale Coast FM en aanlyn hoorbaar op http://www.whalecoastfm.co.za. Ons sal binnekort die tyd met julle vasstel. Nogmaals dankie.
Ek is 71 jaar oud. Ek onthou nog steeds " die du plooys van soetmelkvlei"
Dit het ons vasgenael voor die radio gehou. Destyds was dit draadloos. Dis baie goed dat daar weer boeiende verhale uitgesaai gaan word. Se tog asb net die tye dat ek dit nie mis nie.